CELEX: 52017PC0765
Language: mt
Date: 2017-12-18
Title: Proposta għal DEĊIŻJONI TA’ IMPLIMENTAZZJONI TAL-KUNSILL dwar is-soġġezzjoni tas-sustanza psikoattiva l-ġdida metil 1-(2-feniletil)-4-[fenil(propanoyl)ammino]piperidine-4-karbossilat (karfentanil) għal miżuri ta’ kontroll

IL-KUMMISSJONI EWROPEA
            Brussell, 18.12.2017
            COM(2017) 765 final
            2017/0345(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            dwar is-soġġezzjoni tas-sustanza psikoattiva l-ġdida metil 1-(2-feniletil)-4-[fenil(propanoyl)ammino]piperidine-4-karbossilat (karfentanil) għal miżuri ta’ kontroll
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               Id-Deċiżjoni tal-Kunsill 2005/387/ĠAI dwar l-iskambju ta' informazzjoni, il-valutazzjoni tar-riskju u l-kontroll fuq sustanzi psikoattivi ġodda
                  1
                tipprovdi għal proċedura ta’ tliet passi li tista' twassal biex is-sustanza psikoattiva l-ġdida tiġi sottoposta għal miżuri ta' kontroll madwar l-Unjoni.
            
            
               Fis-27 ta’ Lulju 2017, ġie ppubblikat rapport konġunt taċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA - European Monitoring Centre for Drugs and Drug Addiction) u tal-Europol, imħejji f'konformità mal-Artikolu 5 tad-Deċiżjoni tal-Kunsill 2005/387/ĠAI. Fil-15 ta’ Settembru 2017, wara t-talba li saret mill-Kummissjoni u minn 13-il Stat Membru u skont l-Artikolu 6(1) tad-Deċiżjoni tal-Kunsill imsemmija hawn fuq, il-Kunsill talab li ssir valutazzjoni tar-riskji kkawżati mill-użu, il-manifattura u t-traffikar tas-sustanza psikoattiva l-ġdida metil 1-(2-feniletil)-4-[fenil(propanoyl)ammino]piperidine-4-karbossilat (karfentanil), l-involviment tal-kriminalità organizzata u l-konsegwenzi possibbli tal-miżuri ta' kontroll introdotti dwar din is-sustanza.
            
            
               Ir-riskji tal-karfentanil ġew ivvalutati mill-Kumitat Xjentifiku tal-EMCDDA, li jaġixxi f'konformità mad-dispożizzjonijiet tal-Artikolu 6(2), (3) u (4) tad-Deċiżjoni tal-Kunsill. Ir-rapport ta’ valutazzjoni tar-riskju kien ippreżentat lill-Kummissjoni u lill-Kunsill fl-14 ta’ Novembru 2017. Ir-riżultati ewlenin tal-valutazzjoni tar-riskju huma dawn li ġejjin:
            
            
               ·Il-karfentanil hija opjojde sintetiku u hija marbuta mill-qrib ma' fentanil, sustanza kkontrollata f’livell internazzjonali. Il-karfentanil hija wieħed mill-analġeżiċi opjojde narkotiċi l-aktar qawwija.
            
            
               ·Il-karfentanil ġiet innotifikata formalment lill-EMCDDA fi Frar 2013. Ġew irrapportati sittin (60) każ ta’ mewt minn seba’ Stati Membri minħabba esponiment ikkonfermat għall-karfentanil. F’mill-inqas sitt imwiet il-karfentanil kienet il-kawża tal-mewt jew x’aktarx li kkontribwixxiet għall-mewt.  
            
            
               Skont l-Artikolu 8(1) tad-Deċiżjoni tal-Kunsill 2005/387/ĠAI, fi żmien sitt ġimgħat mid-data li fiha tirċievi r-rapport ta’ valutazzjoni tar-riskju, il-Kummissjoni għandha tippreżenta inizjattiva lill-Kunsill biex is-sustanzi psikoattivi l-ġodda jiġu soġġetti għal miżuri ta’ kontroll madwar l-Unjoni, jew rapport li jispjega l-opinjonijiet dwar għalfejn inizjattiva bħal din ma titqiesx meħtieġa. Skont is-sentenza tal-Qorti tal-Ġustizzja tas-16 ta' April 2015 fil-Kawżi Konġunti C-317/13 u C-679/13 il-Parlament Ewropew irid jiġi kkonsultat qabel ma att ibbażat fuq l-Artikolu 8(1) tad-Deċiżjoni tal-Kunsill 2005/387/ĠAI jiġi adottat. 
            
            
               Abbażi tas-sejbiet tar-rapport ta’ valutazzjoni tar-riskju, il-Kummissjoni tqis li hemm raġunijiet biex is-sustanza tiġi soġġetta għal miżuri ta' kontroll madwar l-Unjoni. Skont ir-rapport ta' valutazzjoni tar-riskju, it-tossiċità akuta tal-karfentanil tista' tikkawża ħsara kbira għas-saħħa tal-individwi.
            
            
               2.
                     OBJETTIV TAL-PROPOSTA 
            
            
               L-objettiv ta' din il-proposta għal Deċiżjoni ta’ Implimentazzjoni tal-Kunsill huwa li l-Istati Membri jintalbu jissoġġettaw il-karfentanil għal miżuri ta' kontroll u pieni kriminali, kif stipulat bil-leġiżlazzjoni tagħhom bis-saħħa tal-obbligi tagħhom skont il-Konvenzjoni Unika tan-Nazzjonijiet Uniti tal-1961 dwar id-Drogi Narkotiċi kif emendata bil-Protokoll tal-1972.
            
            
               2017/0345 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               dwar is-soġġezzjoni tas-sustanza psikoattiva l-ġdida metil 1-(2-feniletil)-4-[fenil(propanoyl)ammino]piperidine-4-karbossilat (karfentanil) għal miżuri ta’ kontroll
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Deċiżjoni tal-Kunsill 2005/387/ĠAI tal-10 ta' Mejju 2005 dwar l-iskambju ta' informazzjoni, il-valutazzjoni tar-riskju u l-kontroll fuq sustanzi psikoattivi ġodda
                  2
               , u b'mod partikolari l-Artikolu 8(3) tagħha,
            
            
               Wara li kkunsidra l-proposta tal-Kummissjoni Ewropea,
            
         
         
            
               Wara li kkunsidra l-opinjoni tal-Parlament Ewropew
                  3
               , 
            
            
               Billi:
            
            
               (1)Tfassal rapport ta’ valutazzjoni tar-riskju dwar is-sustanza psikoattiva l-ġdida metil 1-(2-feniletil)-4-[fenil(propanoyl)ammino]piperidine-4-karbossilat (karfentanil) b'mod konformi mal-Artikolu 6 tad-Deċiżjoni 2005/387/ĠAI minn sessjoni speċjali tal-Kumitat Xjentifiku estiż taċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA), li ġie ppreżentat sussegwentement lill-Kummissjoni u lill-Kunsill fl-14 ta' Novembru 2017.
            
            
               (2)Il-karfentanil hija oppjojde sintetika u hija relatata mill-qrib mal-fentanil, sustanza kkontrollata użata ħafna fil-mediċina bħala adittiv fl-anestesija ġenerali waqt il-kirurġija u għall-immaniġġjar tal-uġigħ. Il-karfentanil hija wieħed mill-analġeżiċi oppjojde narkotiċi l-aktar qawwija.
            
            
               (3)Il-karfentanil kienet formalment notifikata lill-EMCDDA fi Frar 2013 abbażi tal-ewwel detezzjoni f’Diċembru 2012. F’dawn l-aħħar sentejn kien hemm żieda fid-disponibbiltà tas-sustanza kif ukoll fis-sekwestri mill-infurzar tal-liġi. Id-detezzjonijiet b’mod ġenerali x’aktarx ma jiġux irrapportati biżżejjed peress li s-sustanza ma tiġix skrinjata permezz ta’ rutina. Aktar minn 800 sekwestru ġew irrapportati minn seba’ Stati Membri, aktar minn kwart minnhom fl-ewwel nofs tal-2017. Tipikament, il-karfentanil ġiet issekwestrata bħala trab. F’xi każijiet ġiet issekwestrata wkoll bħala likwidu. Il-kwantitajiet misjubin huma relattivament żgħar. Madankollu, jenħtieġ li dawn jitqiesu fil-kuntest ta’ potenza għolja li hija tipika għall-fentanili.
            
            
               (4)Ġew irrapportati sittin (60) każ ta’ mewt minn seba’ Stati Membri minħabba esponiment ikkonfermat għall-karfentanil, li seħħew bejn Novembru 2016 u Ġunju 2017. Bosta mill-imwiet kienu jinvolvu utenti ta’ drogi b’riskju għoli, inklużi l-injettaturi tal-eroina. F’ħafna mill-każijiet instabu wkoll drogi oħrajn, inklużi l-morfina u fentanili oħra. F’mill-inqas sitt imwiet il-karfentanil kienet il-kawża tal-mewt jew x’aktarx li kkontribwixxiet għall-mewt; f’ħafna mill-każijiet li baqa’ l-investigazzjoni dwar il-mewt għadha għaddejja. Barra minn hekk, tliet każijiet mhux fatali ta' intossikazzjoni akuta assoċjati mal-karfentanil ġew irrapportati minn żewġ Stati Membri. Huwa probabbli li n-naloxonum jiffunzjona bħala rimedju kontra l-ivvelenar ikkawżat mill-karfentanil. Kemm l-intossikazzjoni mhux fatali kif ukoll l-imwiet x’aktarx li ma jinqabdux biżżejjed u lanqas ma huma rrapportati biżżejjed billi ma jiġux skrinjati permezz ta’ rutina. L-esponiment aċċidentali għall-karfentanil jista’ joħloq riskju għall-infurzar tal-liġi, għall-persunal ta’ emerġenza, għall-persunal mediku u tal-laboratorji forensiċi, kif ukoll għal dawk f’ambjent ta’ kustodja u tas-servizzi postali.
            
            
               (5)Hemm informazzjoni limitata dwar l-involviment ta’ gruppi kriminali stabbiliti jew tal-kriminalità organizzata fil-manifattura, fid-distribuzzjoni (traffikar) u fil-forniment tal-karfentanil. F’dan ir-rigward, Stat Membru wieħed irrapporta li kważi t-traffikar u distribuzzjonijiet kollha tal-fentanili, inkluż tal-karfentanil, huma marbuta ma’ gruppi tal-kriminalità organizzata f’dan l-Istat Membru. Id-dejta disponibbli tissuġġerixxi li l-karfentanil hija prodotta minn kumpaniji kimiċi bbażati fiċ-Ċina / Hong Kong. Id-dejta turi wkoll li l-kapaċità ta’ manifattura tal-fentanili tista’ teżisti wkoll fi ħdan l-Unjoni.
            
            
               (6)Il-karfentanil tinbiegħ onlajn, kemm fuq is-surface web kif ukoll fuq id-darknet, f’ammonti żgħar u ta’ bejgħ bl-ingrossa bħala droga fiha nnifisha, iżda wkoll bħala “kimika għar-riċerka”, “prodott farmaċewtiku intermedjarju” u / jew sostituzzjoni “legali” għall-oppjojdi illeċiti, tipikament bħala trab. Informazzjoni minn sekwestri u minn imwiet irrapportati turi li l-karfentanil qed titħallat mal-eroina, mal-fentanil u ma’ fentanili oħra, qed tinbiegħ fis-suq illeċitu tal-oppjojdi u qed tiġi injettata mill-utenti tal-oppjojdi, inklużi mill-injettaturi tal-eroina. Huwa improbabbli ħafna li l-utenti jkunu konxji mill-fatt li jkunu qegħdin jużaw il-karfentanil.
            
            
               (7)Il-karfentanil hija awtorizzata bħala mediċina veterinarja fl-Istati Uniti għall-immobilizzazzjoni ta’ annimali kbar. Huwa possibbli li s-sustanza jista’ jkollha użu limitat fil-mediċina veterinarja fl-Unjoni bbażata fuq prodott mediċinali mħejji b’mod estemporanju skont il-leġiżlazzjoni nazzjonali. Forma tal-karfentanil b’tikketta radjoloġika tintuża ħafna fir-riċerka xjentifika. Il-karfentanil tintuża wkoll bħala standard analitiku ta’ referenza u fir-riċerka xjentifika.
            
            
               (8)Ir-rapport ta’ valutazzjoni tar-riskju juri li l-parti l-kbira tal-mistoqsijiet relatati mal-karfentanil li wieħed isaqsi minħabba n-nuqqas ta’ dejta dwar ir-riskji għas-saħħa individwali, dwar ir-riskji għas-saħħa pubblika, u dwar ir-riskji soċjali, tista’ titwieġeb permezz ta’ iktar riċerka. Madankollu, l-evidenza u l-informazzjoni disponibbli dwar ir-riskji tas-saħħa u dawk soċjali li toħloq din is-sustanza, anki minħabba s-similaritajiet mal-fentanil, jipprovdu bażi suffiċjenti biex il-karfentanil tiġi soġġetta għal miżuri ta' kontroll madwar l-Unjoni kollha.
            
            
               (9)Il-karfentanil mhijiex elenkata għall-kontroll taħt il-Konvenzjoni Unika tan-Nazzjonijiet Uniti tal-1961 dwar id-Drogi Narkotiċi jew taħt il-Konvenzjoni tan-Nazzjonijiet Uniti tal-1971 dwar Sustanzi Psikotropiċi. Is-sustanza bħalissa qed tiġi vvalutata mis-sistema tan-Nazzjonijiet Uniti u ġiet rieżaminata waqt id-39 laqgħa tal-Kumitat tal-Esperti tal-WHO dwar id-Dipendenza fuq id-Droga (ECDD) li saret mis-6 sal-10 ta’ Novembru 2017 f’Ġinevra. Dan ma jipprekludix li l-Unjoni tieħu deċiżjoni biex tissoġġetta s-sustanza għal miżuri ta’ kontroll.
            
            
               (10)Billi l-kontroll tal-karfentanil fi tnax-il Stat Membru jaqa’ taħt il-leġiżlazzjoni nazzjonali għall-kontroll tad-drogi filwaqt li l-kontroll f’erba’ Stati Membri jaqa’ taħt leġiżlazzjoni oħra, il-fatt li din is-sustanza tiġi soġġetta għal miżuri ta' kontroll madwar l-Unjoni kollha jgħin biex jiġi evitat li jfeġġu ostakli fl-infurzar tal-liġi u fil-kooperazzjoni ġudizzjarja transfruntieri, u jgħin fil-protezzjoni mir-riskji li d-disponibbiltà u l-użu tagħha jistgħu joħolqu.
            
            
               (11)Id-Deċiżjoni 2005/387/ĠAI tikkonferixxi setgħat ta' implimentazzjoni lill-Kunsill bil-ħsieb li jkun hemm reazzjoni rapida u bbażata fuq kompetenza esperta fil-livell tal-Unjoni fil-każ li jfiġġu sustanzi psikoattivi ġodda individwati u rrapportati mill-Istati Membri, billi tissoġġetta dawn is-sustanzi għal miżuri ta' kontroll madwar l-Unjoni kollha. Billi l-kondizzjonijiet u l-proċedura biex jiġi attivat l-eżerċizzju ta' tali setgħat ta' implimentazzjoni ġew issodisfati, jenħtieġ li tiġi adottata deċiżjoni ta' implimentazzjoni sabiex il-karfentanil tiġi soġġetta għal miżuri ta’ kontroll madwar l-Unjoni kollha.
            
            
               (12)Id-Danimarka hija marbuta bid-Deċiżjoni 2005/387/ĠAI u għalhekk qed tieħu sehem fl-adozzjoni u l-applikazzjoni ta' din id-Deċiżjoni. 
            
            
               (13)L-Irlanda hija marbuta bid-Deċiżjoni 2005/387/ĠAI u għalhekk qed tieħu sehem fl-adozzjoni u l-applikazzjoni ta' din id-Deċiżjoni.
            
            
               (14)Ir-Renju Unit mhuwiex marbut bid-Deċiżjoni 2005/387/ĠAI u għalhekk mhux qed jieħu sehem fl-adozzjoni u l-applikazzjoni ta' din id-Deċiżjoni, u mhuwiex marbut biha jew soġġett għall-applikazzjoni tagħha,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Is-sustanza psikoattiva l-ġdida metil 1-(2-feniletil)-4-[fenil(propanoyl)ammino]piperidine-4-karbossilat (karfentanil) għandha tkun soġġetta għal miżuri ta' kontroll madwar l-Unjoni.
            
            
               Artikolu 2
            
         
         
            
               Sa [mhux aktar tard minn sena mid-data li fiha tiġi ppubblikata din id-Deċiżjoni] l-Istati Membri għandhom jieħdu l-miżuri meħtieġa, skont il-liġi nazzjonali tagħhom, biex is-sustanza psikoattiva l-ġdida msemmija fl-Artikolu 1 tkun soġġetta għal miżuri ta’ kontroll u għal pieni kriminali, kif previst fil-leġiżlazzjoni tagħhom b'mod konformi mal-obbligi tagħhom skont il-Konvenzjoni Unika tan-Nazzjonijiet Uniti tal-1961 dwar id-Drogi Narkotiċi kif emendata mill-Protokoll tal-1972.
            
            
               Artikolu 3
            
            
               Din id-Deċiżjoni għandha tidħol fis-seħħ fil-jum ta' wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
            
            
            
            
               Din id-Deċiżjoni għandha tapplika b'konformità mat-Trattati.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 127, 20.5.2005, p. 32.
               
               
                  
                     (2)
                  
                        ĠU L 127, 20.5.2005, p. 32.
               
               
                  
                     (3)
                  
                        ĠU C , , p. .